Totodată, școlarii vor beneficia de cele mai bune condiții atunci când vor trece pragul cabinetelor de logopedie și psihoterapie date în folosință tot în 4 martie, în corpul B al unității de învățământ.
Elevii Școlii Gimnaziale Numărul 3 vor beneficia, de acum, de educație la cele mai înalte standarde, după cum s-a menționat în discursul de deschidere a evenimentului.
Inaugurarea noii săli de sport și a corpului B de clădire a avut loc în prezența a zeci de personalități ale orașului Negrești-Oaș, care au pus dăruire și suflet în realizarea acestor proiecte de care vor beneficia mii de copii, pe parcursul anilor următori.
S-a încheiat un amplu proces de reabilitare
La evenimentul de luni, 4 martie, au fost invitați primărița Aurelia Fedorca, viceprimarul Constantin Ioan Fanea, dar și consilieri locali, protopopul Marcel Malanca, preoți din partea Protopopiatului Oaș, profesori și directori de la alte instituții de învățământ din oraș.
"Scopul nostru și dorința noastră a fost ca Școala Gimnazială Numărul 3 să devină o școală etalon, o școală modernă, care să se plieze pe necesitățile lumii în care trăim, și să putem să spunem că școala noastră este la fel de frumoasă, dacă nu, chiar mai frumoasă decât școlile cele mai moderne din lume.
De aceea, îmi place că imnul vostru sună foarte bine și spune <<Școala mileniului viitor>>. Așa să fie!
Ne bucurăm extrem de mult că astăzi am reușit să ajungem în această etapă în care putem spune că au fost finalizate lucrările nu doar la sala de sport și la <<cocioabă>>, la corpul B al școlii voastre, și cu aceste lucrări care s-au finalizat a fost finalizat un amplu proces de reabilitare a Școlii Gimnaziale Numărul 3.
Să nu uităm că undeva în 2019 am început lucrările la corpul principal de clădire, prin extindere, reabilitare și modernizare. Și să nu uităm și problemele prin care am trecut, și neliniștile pe care le-au avut părinții de la vremea aceea, și unii dascăli, pentru că era nevoie să ne relocăm, să găsim soluții pentru a putea să ținem orele de curs. Dar iată că tot efortul pe care l-am făcut împreună la vremea aceea s-a meritat.
Azi ne bucurăm împreună pentru finalizarea etapelor de reabilitare și modernizare a Școlii Gimnaziale Numărul 3.
De aceea, vreau să vă mulțumesc tuturor, în mod special vouă, pentru că voi ați suportat tot disconfortul și toate greutățile care au apărut pe parcursul acestor lucrări. Vouă, dragi elevi, dascălilor și, în special, părinților care au trebuit să se adapteze din mers la toate provocările care au apărut. Vă mulțumesc din suflet și îmi place să cred că tot ce am făcut împreună a meritat", a precizat primărița Aurelia Fedorca, în discursul său.
Aceasta a mai adăugat faptul că la baza finanțării acestei investiții au stat nu mai puțin de trei proiecte, fiind vorba despre programe diferite și resurse diferite.
Investiție de peste 2 milioane de euro
Lucrările de investiție la Școala Gimnazială Numărul 3 din orașul Negrești-Oaș se ridică la peste 2 milioane de euro, începând cu lucrările de intervenție și eficientizare, și încheind cu cele de reparații, respectiv cu dotările care s-au asigurat pentru toate corpurile de clădire.
După prezentarea făcută, oficialitățile prezente și invitații s-au îndreptat către sala de sport și i-au făcut inaugurarea la propriu, prin aruncarea mingii la coșul de baschet. Au marcat primărița Aurelia Fedorca, profesorii prezenți, precum și copiii, iar doritorii au dat startul unui joc de ping pong la masa recent achiziționată.
Edilul Negreștiului a anunțat că vor face recepția lucrărilor și la noua Școală Gimnazială Numărul 1, peste o săptămână.
De asemenea, s-a anunțat că, undeva pe la mijlocul anului în curs, se vor încheia și intervențiile pentru reabilitarea și modernizarea Grădiniței cu Program Prelungit Nr 1, fapt pentru care se poate spune că toate instituțiile de învățământ din inima Țării Oașului sunt în stare excepțională și pregătite să primească viitoarele generații de copii.